paragraph_text: Lulach (škot. Lughlagh mac Gille Chomghain) (?, 1029. – Essie, 17. ožujka 1058.), škotski kralj od 1057. do 1058. godine. Imao je nadimke Nesretni i Slaboumni. Bio je sin škotske princeze Grouch i njena prvog supruga, mormaera Gille Coemgáin od Morayja. Nakon muževe smrti, Grouch se preudala za Macbetha, koji ga je posinio. Godine 1040. Macbeth je postao škotski kralj, a jer nije imao svoje djece, njegov prijestolonasljednik postao je posinak Lulach.